ΠΟΙΝΙΚΗ ΔΙΚΗ: ΑΝΑΓΚΗ ΟΥΣΙΑΣΤΙΚΩΝ ΜΕΤΑΡΡΥΘΜΙΣΕΩΝ ΚΑΙ ΟΧΙ ΑΠΟΠΡΟΣΑΝΑΤΟΛΙΣΤΙΚΩΝ ΔΙΑΡΡΟΩΝ

[Ανακοινώσεις Συντονιστικής](http://olomeleia.gr/el/taxonomy/term/4)

06/09/2023

Η Συντονιστική Επιτροπή της Ολομέλειας των Προέδρων των Δικηγορικών Συλλόγων Ελλάδος εκφράζει την έντονη αντίθεσή της στις φερόμενες ως προτάσεις του Υπουργείου Δικαιοσύνης για την ποινική δίκη οι οποίες, σημειωτέον, διέρρευσαν κατά πλήρη αιφνιδιασμό του δικηγορικού σώματος, ενώ εκκρεμούσε η επιστολή προτάσεών προς το Υπουργείο μετά τη θεσμική μας συνάντηση με τον Υπουργό κατά την πρόσφατη συνεδρίαση της Συντονιστικής Επιτροπής στην Κατερίνη.  
Για μία ακόμη φορά, αντί να εστιαστεί η προσοχή στις πραγματικές αιτίες που προκαλούν τις καθυστερήσεις στην απονομή της ποινικής δικαιοσύνης, όπως το πολύπλοκο και διαρκώς μεταβαλλόμενο δικονομικό και ουσιαστικό πλαίσιο, οι ελλείψεις σε δικαστικούς υπαλλήλους και υλικοτεχνικές υποδομές και η αλυσιτελής επιθεώρηση των Δικαστηρίων, γίνεται προσπάθεια για άλλη μία φορά μετακύλισης της ευθύνης αποκλειστικά στους δικηγόρους με τη γνωστή λαϊκίστικη ρητορική και με ταυτόχρονη αποφλοίωση ουσιαστικών δικαιωμάτων των πολιτών και της αποτελεσματικής εκπροσώπησης και υπεράσπισής  
τους και αυστηροποίησης των ποινών ως αποκλειστική μέθοδο αντεγκληματικής πολιτικής και για επικοινωνιακούς λόγους.  
Ο κ. Υπουργός οφείλει, αφού διαβουλευθεί ουσιαστικά με όλους τους εμπλεκόμενους φορείς στην απονομή της δικαιοσύνης και ακούσει τις προτάσεις τους, να αποφύγει πρακτικές και τακτικές, που, όπως έχει  
αποδειχθεί στο παρελθόν, είναι αναποτελεσματικές, διαιωνίζουν και διογκώνουν τα προβλήματα αντί να τα επιλύουν και να εστιάσει σε ουσιαστικές μεταρρυθμίσεις που απαιτούνται για τη βελτίωση και την  
επιτάχυνση της απονομής της δικαιοσύνης.  
Η Συντονιστική Επιτροπή μόλις λάβει επίσημα, γνώση των σχετικών προτάσεων του Υπουργείου, ευθύς αμέσως, θα υποβάλει συγκεκριμένες προτάσεις στην κατεύθυνση της ταχείας και ορθής  
απονομής της Δικαιοσύνης προς όφελος της κοινωνίας και του λαού στο  
όνομα του οποίου και μόνο αποδίδεται.